 **Gimnazija Sesvete - ŠKOLSKA KNJIŽNICA**

 **Plan kulturnih aktivnosti u školskoj godini 2021./2022.**

Školski će knjižničar kroz različite kulturne aktivnosti, obilježavanjem značajnih obljetnica znamenitih osoba i istaknutih pojedinaca iz hrvatske i svjetske kulturne povijesti, međunarodnih spomendana i blagdana, promicati temeljne vrijednosti i kompetencije koje promiču ove MP teme. U svom radu školska će knjižničarka će surađivati s voditeljima svih stručnih aktiva u školi, stručnim suradnicima i svim zainteresiranim za provođenje kulturne i javne djelatnosti škole.

U lokalnoj zajednici i dalje ćemo uspješno provoditi kulturne aktivnosti u suradnji s Knjižnicom Sesvete – suradnik Ivan Babić i Mihael Bily; Narodnim sveučilištem Sesvete – voditeljica Vjekoslava Damjanović; Muzejom Prigorja u Sesvetama – Damir Fofić, Morena Želle i ostali suradnici Muzeja, kao i s kulturnim institucijama u gradu Zagrebu: NSK, KGZ, HAZU, muzeji, galerije, kazališta, nakladničke kuće i sl. Tijekom školske godine školska će knjižničarka provesti i druge kulturne aktivnosti, obilježiti važne obljetnice ili međunarodne dane, izložbom, susretom, recitalom, kreativnom radionicom ili nekom drugom aktivnošću s učenicima: Knjižna BOOKA u NSK, Sesvetski pjesnički maraton i druge aktivnosti, u suradnji s Knjižnicom Sesvete, Narodnim sveučilištem Sesvete i ustanovama u kulturi grada Zagreba.

Kulturna i javna djelatnost školske knjižnice uključuje i međupredmete teme koje se ostvaruju međusobnim povezivanjem odgojno-obrazovnih područja i nastavih tema svih nastavnih predmeta. Izdvojeno je sedam međupredmetnih tema:

**OSOBNI I SOCIJALNI RAZVOJ -** Međupredmetna tema Osobni i socijalni razvoj potiče cjelovit razvoj djece i mladih u zdrave, kreativne, samopouzdane, zadovoljne i odgovorne osobe koje međusobnom suradnjom i djelovanjem doprinose društvenoj zajednici. Istaknute vrijednosti ove međupredmetne teme su znanje, identitet, integritet, uvažavanje, odgovornost i solidarnost.

**UČITI KAKO UČITI -** Međupredmetna tema Učiti kako učiti omogućuje učenicima razvijanje znanja i vještina o upravljanju vlastitim učenjem. Međuprememetnom temom Učiti kako učiti razvija se aktivan pristup učenju i pozitivan stav prema učenju. Učenik razvija sposobnost za primjenu stečenih znanja i vještina u različitim životnim situacijama.

**GRAĐANSKI ODGOJ I OBRAZOVANJE -** Međupredmetna tema Građanski odgoj i obrazovanje omogućuje učenicima usvajanje građanske kompetencije koja uključuje građansko znanje, vještine i stavove potrebne za aktivno i učinkovito obavljanje građanskih dužnosti i uspješno sudjelovanje u zajednici. Temeljne vrijednosti koje se promiču učenjem i poučavanjem Građanskog odgoja i obrazovanja su odgovornost, ljudsko dostojanstvo, sloboda, ravnopravnost i solidarnost.

**ZDRAVLJE -** Unutar međupredmetene teme Zdravlje učenici će stjecati znanja i vještine o osobnom zdravlju te preuzimanju brige za vlastito zdravlje. Osnovna svrha ove međupredmetne teme je razvoj zdravstvene pismenosti svakog učenika, usvajanje znanja i vještine za pomoć, samopomoć i traženje liječničke pomoći, upoznavanje prava iz zdravstvene zaštite, promicanje zdravlja i prevencije bolesti.

**PODUZETNIŠTVO** je vrijednost kreativnog, odgovornog i inovativnog aktiviranja osobnih potencijala u različitim područjima života i različitim društvenim ulogama. Svrha učenja i poučavanja ove međupredmetne teme je razvijanje poduzetničkoga načina promišljanja i djelovanja u svakodnevnom životu i radu.

**UPORABA INFORMACIJSKE I KOMUNIKACIJSKE TEHNOLOGIJE** obuhvaća učinkovito, primjereno, odgovorno i stvaralačko služenje informacijskom i komunikacijskom tehnologijom u svim predmetima, područjima i aktivnostima. Uporabom IKT-a u odgojno-obrazovnom okruženju učenici upoznaju obrazovne sadržaje u virtualnom okruženju, razvijaju istraživački duh pretraživanjem i obradom informacija, kritičkim promišljanjem i vrednovanjem prikupljenih informacija.

**ODRŽIVI RAZVOJ -** Međupredmetna tema Održivi razvoj priprema učenike za prikladno djelovanje u društvu radi postizanja osobne i opće dobrobiti kroz okolišnu, društvenu i ekonomsku održivost. MP tema Održivi razvoj širi znanja o funkcioniranju prirodnih sustava i o posljedicama ljudskih aktivnosti, razvija solidarnost prema drugim ljudima, odgovornost prema okolišu, vlastitom i tuđem zdravlju, kao i odgovornost prema cjelokupnome životnom okruženju i prema budućim generacijama.

Planirane aktivnosti koje provodimo s učenicima tijekom ove školske godine bogate su i raznolike:

 **RUJAN**

* Sudjelovati u promociji i distribuciji monografije **škole, u povodu 30. godišnjice rada Gimnazije Sesvete.** Tijekom rujna obilježava se nekoliko dana posvećenih pismenosti, jeziku, baštini.
* ***Međunarodni dan pismenosti***obilježava se **8. rujna** od 1967. godine, a utemeljio ga je UNESCO. Cilj je ukazati na važnost učenja i pismenosti, istražiti i pripremiti s učenicima: ***Povijest čitanja****;* ukazati na važnost čitalačke pismenosti učenika u Godini čitanja, kao i svih ostalih vrsta pismenosti: informacijske, matematičke, digitalne, financijske pismenosti i dr.

Učenici će tijekom ***Godine čitanja*** izrađivati digitalne plakate, koje ćemo ispisati u A3 formatu i složiti veliku knjigu u knjigovežnici, kao spomen na Godinu čitanja 2021.

S obzirom na sve okolnosti i odgodu održavanja Olimpijskih igara 2020. ipak su održane ove 2021. godine u Tokiju. U čast Olimpijskih igara i poruke koju nose sportašima i svijetu, posvećujemo i naš školski natječaj pod nazivom: ***Haiku krugovi koji se šire.*** Natječaj organizira knjižničarka u suradnji s prof. Ž. Župan Vuksan.

* **DANTE ALIGHIERI – 700. g. smrti (**13. rujna 1321.); učenici čitaju Dantea na talijanskom i hrvatskom jeziku; istražuju Danteov život, značaj i utjecaj kroz stoljeća, rade ilustracije Danteova portreta, organiziramo kviz za učenike u KAHOOTU, u suradnji s prof. talijanskog jezika Jasminom Kranjčević Ćosić, a knjižničarka postavlja bogatu izložbu o Danteu u predvorju škole te za učenike izrađuje digitalnu publikaciju u ISSUU.
* ***Dani europske baštine***- **23. rujna**; inicijativa koju je 1985. pokrenulo Vijeće Europe, a provode je zemlje potpisnice *Europske kulturne konvencije* kako bi podigle svijest o bogatoj europskoj kulturi i njezinoj raznovrsnosti te potaknule zanimanje za nju. Održat će se tijekom rujna i listopada 2021. godine sa zajedničkom temom **Baština za sve**. Cilj je ovogodišnje manifestacije potaknuti zajedništvo, suradnju i jednake mogućnosti za sve društvene skupine da dožive kulturnu baštinu. Dogovoriti s prof. **Darkom Žubrinićem,** predsjednikom Hrvatskog društva prijatelja glagoljice predavanje za naše učenike o glagoljici kao kulturnoj baštini Hrvatske, krajem listopada.
* ***INICIJALI hrvatskih rukopisnih knjiga –*** u hrvatskoj Godini čitanja 2021***.*** u suradnji s likovnom grupom koju vodi prof. Ina Jozić; učenici izrađuju likovne radove, oslikavaju natpis GODINA ČITANJA 2021. po uzoru na inicijale iz hrvatskih rukopisnih knjiga, raznim tehnikama na hameru B2 formata (od rujna do prosinca 2021.), koje ćemo izlagati i na manifestaciji Knjižna BOOKA 2022. u NSK-a, a knjižničarka će učenicima pripremiti preslike najljepših iluminiranih rukopisa, prema kojima će raditi svoje radove, uz tekstove o hrvatskim rukopisnim knjigama do pojave tiskanih knjiga. Unutar slova učenici oslikavaju portrete značajnih književnika čije velike obljetnice obilježavamo ove godine, a sve ukrašeno organskim motivima.
* ***Europski dan jezika***koji se slavi **26. rujna** svake godine, obilježava se zajedničkom temom koju svaka država razradi prema svojim željama i resursima. Osnovni moto *Europskoga dana jezika* jest da su jezične vještine nužnost i pravo svakoga. Aktivnosti kojima se slavi jezična raznolikost Europe i promiče učenje jezika. Potičemo cjeloživotno učenje jezika u školi i izvan nje. Posvećujemo ga velikom pjesniku **CHARLESU BAUDELAIREU**, uz **200.** obljetnicu rođenja (9. 4. 1821.); učenici čitaju njegovu poeziju na francuskom i hrvatskom jeziku; postavljamo izložbu njegovih knjiga i prijevoda te plakata o Baudelaireu.

**LISTOPAD**

* U suradnji s prof. fizike obilježiti *Tjedan svemira* (4. – 10. listopada), p**ovodom 60. godišnjice prvog leta u svemir i u sklopu obilježavanja 2021. godine kao *Svjetske godine svemira*, posvećujemo prvoj ženi u svemiru, Valentini Tereškovoj, kao i ostalim hrabrim ženama koje su letjele u svemir.**
* ***Mjesec hrvatske knjige 2021.***manifestacija je kojom se od **15. listopada do 15. studenoga** nastoji poticati čitanje različitim programima na državnoj i lokalnoj razini. Pokrovitelj manifestacije je Ministarstvo kulture i medija Republike Hrvatske, a organizator Knjižnice grada Zagreba. *Mjesec hrvatske knjige* ove će se godine održati u okviru Godine čitanja, s ciljem dodatne promocije knjige i čitanja. U fokus ovogodišnje manifestacije stavljaju se hrvatski autori odnosno hrvatska knjiga, tema je: **Hrvatski autori u Godini čitanja**, a moto **Ajmo hrvati se s knjigom!**
* ***Akcija MINUTA ZA ČITANJE –* 23. 10. 2021**. (hrvatski autori u Godini čitanja 2021.), provode sve vrste knjižnica u Hrvatskoj, a uključujemo se i mi s našim učenicima i nastavnicima u svim nastavnim predmetima.
* Knjižničarka priprema i postavlja izložbu posvećenu razvoju knjige tijekom povijesti: ***KNJIGE KOJE SU MIJENJALE POVIJEST***; organizirati književni susret, tribinu, predstavljanje autora i knjiga i sl. Izložbu postavljamo i u Narodnom sveučilištu Sesvete i Knjižnici Sesvete.
* **Književni susret** – Julijana Matanović i Pavao Pavličić, Maša Kolanović ili neki drugi pisac, u suradnji s nakladnicima Mozaik knjiga ili Školska knjiga.
* Razne aktivnosti tijekom*Godine čitanja*2021. u akciji: ***UZ KNJIGE RASTEMO***!, u koju ćemo uključiti učenike izradom straničnika za knjige s motivima likovnih radova naših učenika; pripremiti s učenicima *DAN KNJIŠKIH LIKOVA*; izrada reklamnog letka, plakata ili ilustracije za pročitanu knjigu; do kraja Mjeseca knjige, krajem studenoga 2021. otvaramo foto natječaj: *UHVAĆENI U ČITANJU* (s knjigom) i dr.; izrađivati digitalne plakate, koje ćemo ispisati u A3 formatu i složiti veliku knjigu u knjigovežnici, kao spomen na *Godinu čitanja 2021*. (suradnja sa Srednjom školom – Centar za odgoj i obrazovanje Zagreb, Zagorska 14, u kojoj se školuju učenici s poteškoćama u razvoju i obavljaju razne aktivnosti, imaju knjigovežnicu i dr.).
* ***Godina Marka Marulića*** i 500. g. objave *Judite –* osmisliti razne aktivnosti s učenicima (nastavak aktivnosti od travnja 2021. do kraja ove godine).
* ***Dan rječnika*** obilježava se **16. listopada**, na dan rođenja američkog leksikografa Noaha Webstera, autora djela *An American Dictionary of the English Language –* izložba najpoznatijih rječnika raznih jezika u školskoj knjižnici, uz PPT *Razvoj leksikografije*, sve u Godini čitanja 2021.
* Ujedno obilježavamo i prvi rječnik hrvatskoga jezika: ***Rječnik pet najuglednijih europskih jezika: latinskoga, talijanskoga, njemačkoga, dalmatinskoga i mađarskoga,* Fausta Vrančića.** Rječnik je tiskan 1595. godine u Veneciji, sadrži 132 stranice, 5800 hrvatskih riječi pisanih latinicom koje je autor usvojio najviše s čakavskoga područja, ali i iz djela pisanih drugim hrvatskim narječjima. Vrančićev rječnik utjecao je ne samo na kasniju hrvatsku nego i na europsku leksikografiju. Rječnik se može prelistati kao digitalizirana građa u NSK, a nalazi se i u fondu školske knjižnice.

**STUDENI**

* ***Svjetski dan znanosti za mir i razvoj,* 10. studeni** (UNESCO je 2001. g. proglasio ovaj dan s ciljem povećanja svijesti javnosti o ulozi znanosti u promicanju mira i održivog razvoja). Knjižničarka u suradnji s profesorima STEM područja i učenicima priprema izložbu u predvorju škole: ***Znanstvenici koji su promijenili svijet.*** Nakon toga izložbu posuđujemo Narodnom sveučilištu Sesvete i postavljamo u njihovoj izložbenoj galeriji.
* ***Dan hrvatskih knjižnica* obilježava se 11. studenoga**, u *Mjesecu hrvatske knjige*. Ustanovljeno od HKD-a, 2010. g. kako bi javnost stekla uvid u aktivnosti i djelovanje knjižnica. Prvi je put obilježen 2010. godine na Interliberu kampanjom *Imam pravo znati, imam pravo na knjižnicu*.
* **Velika obljetnica književnika F. M. DOSTOJEVSKOGA** – 200 g. rođenja (11. 11. 1821.) – izložbom završavamo Mjesec hrvatske knjige 2021. i akcijom: ***Čitamo Dostojevskoga!- književna tribina,*** profesorice hrvatskoga jezika u suradnji s Ivanom Babićem, voditeljem Knjižnice Sesvete (izložba o Dostojevskom, predstavljanje njegovih književnih djela, istaknuti značaj ovog književnika u razvoju svjetske književnosti, čitanje odabranih ulomaka s učenicima i sl.)
* **Šenoini dani (studeni – prosinac 2021.),** uz 140. obljetnicu smrti Augusta Šenoe – suradnja s Kućom Šenoa, izložba Šenoa i Zagreb – portreti Augusta Šenoe, radovi naše likovne grupe.

**PROSINAC**

* **Gustave FLAUBERT** – 200. g. rođenja (12. 12. 1821.) – obilježiti izložbom o književniku i literarnim natječajem za učenike: Emma Bovary – to sam ja!
* **August ŠENOA** – 140 g. smrti – 13. 12. 2021.; 150. godina od objave Šenoinog romana *Zlatarovo zlato* 1871.; izložbe, istraživanje učenika, literarni i likovni radovi učenika, ilustracije naslovnica u suradnji s likovnom grupom; literarni natječaj za učenike: *Zagrebulje naših dana*, po uzoru na Šenoine *Zagrebulje.*
* ***Međunarodni dan volontera*** - 5. prosinca, ustanovljen od UN-a 1985. g. Cilj je promovirati rad volontera na lokalnoj, nacionalnoj i međunarodnoj razini. Volontiranje je djelatnost koja je zakonski uređena: *Volontiranjem se smatra dobrovoljno ulaganje osobnog vremena, truda, znanja i vještina kojima se obavljaju usluge ili aktivnosti za dobrobit druge osobe ili za opću dobrobit, a obavljaju ih osobe na način predviđen ovim Zakonom, bez postojanja uvjeta isplate novčane nagrade ili potraživanja druge imovinske koristi za obavljeno volontiranje, ako ovim Zakonom nije drukčije određeno.* (Zakon o volonterstvu NN 58/07)
* Uključiti učenike neka omotaju, zalijepe i tehnički poprave oštećene knjige na *Dan volontera* – za uzvrat iznenaditi ih nekim sitnim darom, kolačima i sl.!

**SIJEČANJ**

* ***Noć muzeja (*zadnji petak u mjesecu siječnju),** manifestacija koju provode muzeji diljem Hrvatske, a organizira je Hrvatsko muzejsko društvo**.** Nastoji stvoriti sliku o muzejima kao čuvarima baštine i identiteta te prostorima zabave, odnosno ugraditi ih u koncept slobodnoga vremena i razonode. Prigodan program organizira se svake godine, od 18 sati do jedan sat iza ponoći, uz besplatan ulaz u muzeje, galerije i ostale kulturne ustanove. Aktivnost s učenicima: *Muzeji moga grada*, prigodne izložbe, posjeti lokalnom ili gradskim muzejima i sl.
* ***Dan međunarodnog priznanja RH*** – **15. siječnja 1992.**, **30. obljetnica:** (*Domovina u slici i riječi* – izložba, recital, pjesma, glazba, film…)
* **Jean-B. MOLIERE** – 400. g. rođenja (15. 1. 1622.); u Godini čitanja: čitamo Plauta, Držića, Moliera. Jean-Baptiste Poquelin, poznatiji kao Molière, francuski komediograf, scenarist i književnik, jedan od velikana humoristične satire; te jedan od najcjenjenijih književnih autora u zapadnoj kulturi uopće. Sam je sebe nazvao Molière kao pseudonim.
* ***Dan sjećanja na žrtve HOLOKAUSTA*** – 27. 1., izložba *Književna djela s tematikom holokausta.* Prisjećanje na genocid, zločine i povrede ljudskih prava koja su obilježila period Drugog svjetskog rata, s ciljem informiranja i sprečavanja da se ikad više ponovi.

***VELJAČA***

* ***Svjetski dan čitanja naglas* obilježava se 1. veljače.** Čitanje naglas razvija vještinu slušanja, obogaćuje rječnik, razvija maštu i utječe na uspješan razvoj učenika. Kao što je slučaj s većinom manifestacija, i ovaj se dan u svakoj zemlji obilježava drugačije, ovisno o njezinu razvoju, mogućnostima i potrebama. U Hrvatskoj se provodi kampanja HČD-a „Čitaj mi!“ o kojoj se može saznati više na mrežnoj stranici: <http>[://hcd.hr/djelovanje/citaj-mi/](http://hcd.hr/djelovanje/citaj-mi/). **Organiziramo natjecanje u čitanju naglas**. Natjecanje može biti na razini razreda, škole, grada. Organizirajmo *Festival čitanja naglas*. Odrediti temu festivala (vrstu tekstova koji se čitaju i dob učenika – za svaki razred odabrani i određeni tekst). Tema festivala može biti i „Omiljeni dijelovi omiljenih knjiga“ gdje bi svaki zainteresirani učenik mogao predstaviti svoju najdražu knjigu.
* ***Dan sigurnijeg interneta –*** 5. veljače, posvećen borbi protiv elektroničkog nasilja i sigurnijeg interneta za sve. Zajednička nam je zadaća stvarati odgovorno i sigurno online okružje za sve.
* **Valentinovo** – 14. veljače, obilježiti u suradnji s aktivom hrvatskog jezika i glazbene umjetnosti: čitamo, pišemo i govorimo ljubavnu poeziju, pjevamo o ljubavi.
* ***Međunarodni dan materinskoga jezika –*** 21. veljače,proglašen je odlukom UNESCO-a 1999. g., čime se pridaje važnost materinskom jeziku. Terminom materinji ili materinski jezik označavamo prvi jezik koji usvajamo u obiteljskom okruženju od najranije dobi. Važan je za formiranje, izražavanje, mišljenja i spoznavanje svijeta koji nas okružuje. Materinskim se jezikom poistovjećujemo sa svojom obitelji, on određuje pripadnost nekoj naciji, društvu i kulturi. Istražiti s učenicima povijest svoga materinskoga jezika, značenje pojmova *standardni jezik* i *materinski jezik*, njegove pojavne oblike (dijalekte, narječja, mjesne i lokalne govore, žargon). ***Mjesec hrvatskoga jezika*** (21. 2. – 17. 3.), posvetiti hrvatskom renesansnom pjesniku **PETRU HEKTOROVIĆU, uz 450. g. smrti** (13. 3. 1572.)

**OŽUJAK**

* ***Dani hrvatskoga jezika*** obilježavaju se svake godine od **11. do 17. ožujka**, odlukom Hrvatskoga sabora od 1991. godine. Manifestacijom se želi podići razina jezične kulture, utjecati na percepciju hrvatskoga jezika kao važnoga temelja hrvatske kulture i nacionalnoga identiteta. To je i spomen na *Deklaraciju o nazivu i položaju hrvatskoga književnog jezika,* objavljenu 17. ožujka 1967. g. u tjedniku Telegram s potpisima osamnaest hrvatskih znanstvenih i kulturnih ustanova. **Osmisliti program** s učenicima kojim ćemo proslaviti neki aspekt hrvatskoga jezika. Predstaviti jedno ili sva tri hrvatska narječja prigodnim programom; predstaviti tradiciju toga narječja (kulturno-književnu, jezičnu); razgovarati s učenicima koji govore kajkavskim ili čakavskim narječjem – osmisliti neku aktivnost. Pozvati nekog jezikoslovca u školu s predavanjem za učenike.
* ***Svjetski dan pripovijedanja***obilježava se **20. ožujka**. Zamišljen je kao dan kada se svuda u svijetu, na različitim jezicima pričaju priče, slaveći pripovijedanje kao jedno od najvećih ljudskih umijeća. Svake se godine odabire tematski okvir koji se razrađuje na državnoj ili lokalnoj razini (temu možemo i sami odabrati za svoju školu). Istaknuti najljepše priče, organizirati lančano pripovijedanje o zadanoj temi. Organizirati natječaj za najbolju kratku priču na zadanu temu za učenike. Najbolje priče nagrađujemo i objavljujemo na mrežnoj stranici škole.
* ***Svjetski dan poezije*** UNESCO je proglasio **21. ožujka** 1999. g. radi promicanja čitanja, pisanja, objavljivanja i poučavanja poezije širom svijeta. Istoga dana, prvoga dana proljeća, rođen je pjesnik Ivan Goran Kovačić te se u Hrvatskoj održava i festival *Goranovo proljeće,* koji predstavlja mlade domaće i strane pjesnike. Osmisliti neke aktivnosti uz *Međunarodni dan poezije* u svojoj školi: istaknuti učenike koji pišu poeziju i nagraditi ih. Ako pišu poeziju, objaviti je na mrežnoj stranici:  <https://www.poezijaonline.net/> ili na nekom portalu.
* ***Svjetski dan voda –* 22. ožujka,** naglašava se važnost čiste i pitke vode i održivog upravljanja vodenim resursima. Prigodna izložba *Vodeno blago Hrvatske – Rijeke,* u suradnji s profesorima geografije i biologije.

**TRAVANJ**

* ***Međunarodni dan dječje knjige*** obilježava se 2. travnja svake godine, a njime se želi ukazati na važnost dječje književnosti i ljubavi prema čitanju. Ovaj je datum izabran na sam rođendan Hansa Christiana Andersena, najpoznatijeg pisca bajki. Hrvatska udruga školskih knjižničara obilježava *Međunarodni dan dječje knjige* svečanošću knjige i čitanja ***Knjižna BOOKA****!* u auli Nacionalne i sveučilišne knjižnice u Zagrebu, gdje knjigu glasno slave učenici iz osnovnih i srednjih škola, kao i pisci za mlade.Pokazati i predstaviti neku svoju aktivnost s učenicima, vezanu za knjigu i čitanje u *Godini čitanja – Inicijali hrvatskih rukopisnih knjiga,* likovni radovi naših učenika.
* ***Svjetski dan zdravlja –*** 7. travnja – organizirati popularno predavanje za učenike o zdravlju, prehrani i sl. (predavači u suradnji sa Školskom knjigom: Ivana Vinković Vrček i dr.)
* **VESNA PARUN** – 100 g. rođenja hrvatska književnice i prevoditeljice (10. 4. 1922.) koja je ostavila vrlo opsežan pjesnički opus; najprevođenija hrvatska pjesnikinja, jedno je od najznačajnijih poglavlja suvremenoga hrvatskog pjesništva (*Zore i vihori*). Provesti istraživanje: **Vesna Parun u Sesvetama – Sesvetska balada Vesne Parun,** u suradnji s Knjižnicom Sesvete i Muzejom Prigorja. Malo tko od današnjih Sesvećana zna da je velika pjesnikinja Vesna Parun dio svoga života živjela i stvarala u Sesvetama. Veza pjesnikinje sa Sesvetama - u Sesvetama je tijekom Drugog svjetskog rata i poraća u općini radio njezin otac, a obitelj je živjela u maloj dvorišnoj kućici na čijem se mjestu danas nalazi Knjižnica Sesvete. Tu na sesvetskim putovima nastala je i poznata *Balada prevarenog cvijeća* te pjesma *Napuštena*. Jednako tako pjesnikinja je odavde tijekom rata pješke odlazila do Zagreba i prenosila mlijeko i hranu, kako je zapisala u autobiografskoj prozi *Noć za pakost: moj život u 40 vreća.*
* ***Dan hrvatske knjige*** obilježava se 22. travnja u čast Marka Marulića koji je na taj datum 1501. g. dovršio svoju *Juditu*. Upravo zbog *Judite*, prvoga umjetničkoga epa na hrvatskome jeziku, nazivamo ga *ocem hrvatske književnosti.* Na isti je dan 1900. g. utemeljeno i Društvo hrvatskih književnika koje svake godine pod pokroviteljstvom Ministarstva kulture RH, dodjeljuje u Splitu godišnje nagrade Dana hrvatske knjige DHK-a. Saznajmo više o Marku Maruliću, istražimo s učenicima, osmislimo svoje aktivnosti u *GODINI MARKA MARULIĆA 2021.;* izraditi digitalne plakate, ilustracije Judite i sl. Uz ***Dan hrvatske knjige 2022.* pokazati sve što smo uradili u *Godini Marka Marulića 2021. i Godini čitanja 2021. –*** velika izložba u predvorju Škole.
* ***Noć knjige*** je manifestacija pokrenuta 2012. g. a povod su joj ***Svjetski dan knjige i autorskih prava*** (23. travnja) te *Dan hrvatske knjige* (22. travnja). Cilj projekta je govoriti o knjigama, isticati važnost čitanja i popularizirati ga, privući mlade u knjižnice i potaknuti ih na čitanje i promišljanje o ulozi književnosti u suvremenom društvu. Svake se godine za *Noć knjige* objavljuje krovna tema, a razne udruge, škole i knjižnice prilagođavaju je svojim mogućnostima, potrebama, ali i povezuju je sa zavičajnim karakteristikama.
* ***Noć knjige 2022.*** posvetit ćemo **LJUDEVITU GAJU** uz 150. godina smrti (20. 4. 1872.). Gaj - hrvatski političar, jezikoslovac, ideolog, novinar i književnik; središnja osoba ilirskog pokreta koja je imala važnu ulogu i u hrvatskom narodnom preporodu. Godine 1835. počeo je izdavati *Novine horvatske* s tjednim književnim prilogom *Danica horvatska, slavonska i dalmatinska* i otada se potpuno posvetio narodnomu preporodu. U knjižici *Kratka osnova horvatsko-slavenskoga pravopisaňa* (1830.) predložio je jednoslovni sustav, polazeći od kajkavskoga književnog jezika, rješavajući dotadašnji problem pisanja palatala uvođenjem nadslovnih znakova…
* ***Dan planeta Zemlje – 22. travnja –*** organizirati i osmisliti ekološku akciju s učenicima u školi u suradnji s prof. biologije i kemije, pozvati predavačicu doc. dr. sc. **Jelenu Puđak** (našu bivšu učenicu) da održi popularno predavanje o klimatskim promjenama za naše učenike: *Kap preko ruba čaše.*

**SVIBANJ**

* Posvetiti pjesniku **Petru PRERADOVIĆU**, uz 150. godina smrti (18. 8. 1872.) koji je bio izrazito cijenjen pjesnik u svoje doba. Cijelo XIX. stoljeće, uz I. Mažuranića i S. Vraza, bio je središte hrvatskoga književnoga kanona. I danas se ubraja u najznačajnije pjesnike hrvatskog romantizma.
* ***Međunarodni dan biološke raznolikosti*** – 22. svibnja, obilježiti u suradnji s prof. biologije i geografije izložbom *Hrvatski endemi.*
* **Dan grada Zagreba**, 31. svibnja – *Zagreb Šenoina vremena i danas* – Učenici pišu *Zagrebulje naših dana* – rezultati nagradnoga natječaja za učenike Škole koji otvaramo uz Dan hrvatske knjige, a nagrade dodjeljujemo uz Dan Grada Zagreba.

**LIPANJ**

* **Završna izložbu svih aktivnosti u hrvatskoj *Godini čitanja* 2021. - 2022.** Osmisliti i povezati školske aktivnosti s kurikulima Međupredmetnih tema. Uključiti što veći broj učenika i nastavnika. Promovirati svoje aktivnosti i pokazati rad učenika u raznim područjima.
* Povezati se s lokalnom zajednicom, suradnjom s narodnom knjižnicom, obližnjim muzejom, narodnim sveučilištem, kulturnim i javnim ustanovama u Gradu Zagrebu u kojima predstavljamo dio naših aktivnosti.

 **Školska knjižničarka: Ruža Jozić, stručna suradnica savjetnica**

Zagreb, rujan 2021.